b'\n_START_ARTICLE_\nJernej Pikalo\n_START_SECTION_\n\xc5\xbdivljenjepis\n_START_PARAGRAPH_\nLeta 1998 je na Fakulteti za dru\xc5\xbebene vede Univerze v Ljubljani diplomiral iz mednarodnih odnosov, leta 2003 pa je na isti fakulteti doktoriral iz politi\xc4\x8dnih znanosti. Njegova akademska pot na Fakulteti za dru\xc5\xbebene vede Univerze v Ljubljani je zaznamovana z raziskovanjem in sodelovanjem pri \xc5\xa1tevilnih dr\xc5\xbeavnih in mednarodnih projektih s podro\xc4\x8dja raznovrstnih politolo\xc5\xa1kih vsebin._NEWLINE_V \xc4\x8dasu doktorskega \xc5\xa1tudija je v okviru programa Marie Curie kot raziskovalec gostoval na Centru za prou\xc4\x8devanje globalizacije in regionalizacije Univerze v Warwicku v Zdru\xc5\xbeenem kraljestvu. Leta 2003 je na Fakulteti za dru\xc5\xbebene vede Univerze v Ljubljani postal docent, leta 2008 izredni profesor in 2013 redni profesor politologije. Je stalni gostujo\xc4\x8di profesor na European Inter-University Centre v Benetkah in Univerzi Bifrost na Islandiji, biv\xc5\xa1i predsednik programskega sveta RTV Slovenija, med leti 2011 in 2013 pa prodekan za dodiplomski in magistrski \xc5\xa1tudij na FDV UL. _NEWLINE_Je avtor, soavtor ali urednik \xc5\xa1tevilnih raziskav, \xc4\x8dlankov, monografij in zbornikov v slovenskem ter angle\xc5\xa1kem jeziku. Njegova osebna bibliografija obsega ve\xc4\x8d kot 300 zadetkov. Je mentor \xc5\xa1tevilnim generacijam, ki so na Fakulteti za dru\xc5\xbebene vede diplomirali, magistrirali ali doktorirali.\n_START_SECTION_\nPolitika\n_START_PARAGRAPH_\n20. marca 2013 je bil v vladi Alenke Bratu\xc5\xa1ek kot \xc4\x8dlan Socialnih demokratov imenovan za ministra za ministra za izobra\xc5\xbeevanje, znanost in \xc5\xa1port Republike Slovenije. Na to mesto je bil znova imenovan v Vladi Marjana \xc5\xa0arca.\n_START_SECTION_\nUveljavitev ustavne odlo\xc4\x8dbe o financiranju zasebnih \xc5\xa1ol\n_START_PARAGRAPH_\nMandat v 13. vladi Republike Slovenije je zaznamovala predvsem uveljavitev odlo\xc4\x8dbe ustavnega sodi\xc5\xa1\xc4\x8da o financiranju zasebnih \xc5\xa1ol iz leta 2014. Odlo\xc4\x8dba je narekovala, da mora dr\xc5\xbeava zagotoviti 100\xc2\xa0% financiranje obveznega in raz\xc5\xa1irjenega (podalj\xc5\xa1ano bivanje, jutranje varstvo ...) javno veljavnega programa. Minister Pikalo je po uskladitvi koalicije predlo\xc5\xbeil re\xc5\xa1itev, da bi javni program financirali 100\xc2\xa0%, raz\xc5\xa1irjenega javnega programa pa ne, pri \xc4\x8demer bi sprememba za\xc4\x8dela veljati za otroke, vpisane v \xc5\xa1olsko leto 2020/2021. Odlo\xc4\x8ditev je vzbudila okoli 300 kritik in pripomb, zavrnitev re\xc5\xa1itve na javni razpravi ter pripombe Zakonodajne slu\xc5\xbebe Dr\xc5\xbeavnega zbora. Slednje je minister ozna\xc4\x8dil za "nezavezujo\xc4\x8de mnenje". Pred Dr\xc5\xbeavnim zborom je zato potekalo ve\xc4\x8d protestnih shodov, v podporo financiranju zasebnih \xc5\xa1ol po odlo\xc4\x8dbi Ustavnega sodi\xc5\xa1\xc4\x8da. Na vnovi\xc4\x8dnem glasovanju se je razenotila tudi koalicija, saj je Stranka modernega centra napovedala, da novele ne bo podprla. 15. julija 2019 je Dr\xc5\xbeavni svet Republike Slovenije izglasoval veto na odlo\xc4\x8ditev Dr\xc5\xbeavnega zbora. Ta je moral o njem zato glasovati \xc5\xa1e enkrat, s tem, da bi moralo Pikolov predlog zdaj podpreti absolutna ve\xc4\x8dina, torej 46 poslancev, kar pa se ni zgodilo,\n_START_SECTION_\nZasebno\n_START_PARAGRAPH_\nZ \xc5\xbeeno in otrokoma \xc5\xbeivi v Ljubljani.'